奉寄汝守仲儀舅
作者：韓維
朝代：宋

paragraphs: 嘗提十萬師，爲國扞羌寇。
嚴兵坐大府，諸將無與右。
旌纛儼成列，鐘鼓振前後。
曰賞固自我，有誅孰敢救。
勝勢前已决，威聲日西走。
功名未及建，得此山城守。
捧詔顧東路，怡然引車就。
窮秋過舊許，整駕一來覯。
高談不知疲，輒用火繼晝。
卒無慍黜端，少以顔色漏。
乃知君子心，得喪不自囿。
悔非自取之，於道有不受。
徒然頌德美，洪量詎窺究。
孤城俯清汝，山勢遠相鬥。
公庭日無事，燕坐陰華構。
林寒山雪飛，地靜玉泉漱。
於茲樂天理，足使道牙茂。
時寄新詩章，窮閭慰衰疚。